CGI Suomi

CGI Suomi Oy kuuluu kansanväliseen IT-alan palveluyritykseen CGI:hin. Yritys on kasvanut ja muokkautunut lukuisten yrityskauppojen ja fuusioiden kautta ja se tarjoaa IT-alan konsultointia, IT-infrastruktuuriratkaisuja, tietojärjestelmien integraatiopalveluja sekä IT- ja liiketoimintaprosessien ulkoistamispalveluja. Sen asiakkaita ovat suuret ja keskisuuret yritykset sekä julkishallinto. Vuonna 2018 CGI Suomi Oy työllisti noin 3 700 henkilöä 18 paikkakunnalla.

Historia

WM-datasta Logicaan 1969–2011
CGI Suomen juuret alkavat WM-datasta, joka perustettiin Ruotsissa vuonna 1969.

Vuonna 1972 Suomessa 300 kuntaa perusti Kunnallistieto Oy:n ja vuonna 1977 pääkaupunkiseudun suuret kunnat perustivat Pääkaupunkiseudun tietokeskuskuntainliitto PTK-tietokeskuksen. PTK-tietokeskus ja Kunnallistieto fuusioituivat vuonna 1990, jolloin yrityksen nimeksi tuli KT-tietokeskus, joka taas listautui Helsingin pörssiin vuonna 1997 nimellä Novo Group Oyj.

WM-data laajensi toimintansa Suomeen 1983 ja vuonna 2003 se osti Novon. Uusi yritys työllisti Suomessa noin 2 500 henkilöä.

Logica (Logica CMG) osti WM-datan liiketoiminnot Pohjoismaissa syksyllä 2006. WM-data-yritysnimi vaihtui Suomessa Logica Suomi Oy:ksi helmikuussa 2008. Yrityksen maajohtajana toimi vuosina 2008–2015 Heikki Nikku.

CGI Suomi 2012–
Elokuussa 2012 kanadalainen CGI osti Logican. 

Vuonna 2015 CGI Suomen maajohtajana aloitti Tapio Volanen.

Vuonna 2016 noin 3000 henkilöä Suomessa työllistänyt CGI aloitti rekrytointinprosessin, jonka tavoitteena oli palkata seuraavan kolmen vuoden aikana tuhat uutta työntekijää. Future Talent -harjoitteluohjelmalla tavoiteltiin erityisesti opiskelijoita ja vastavalmistuneita.

CGI Suomi osti vuoden 2017 lopulla suomalaisen datakeskeiseen liiketoimintaan keskittyneen Affecton. Kaupassa CGI:lle siirtyi yli 1000 työntekijää Suomessa, Ruotsissa, Norjassa, Puolassa, Latviassa ja Liettuassa. CGI toimitti uuden SAP S/4 Hana -järjestelmän elintarvikeyhtiö Raisiolle. Poliisi valitsi kaksi vuotta suunnittelemansa asetietojärjestelmän toteuttajaksi CGI:n. 

Keväällä 2018 CGI yhdisti Hatanpään sairaalan ja Tampereen yliopistollisen sairaalan tietojärjestelmät. Hanketta kutsuttiin ”mini-soteksi”, koska kyseessä oli tiettävästi ensimmäinen kerta, kun kunnan ja sairaanhoitopiirin tietojärjestelmät yhdistettiin. Yhtiön maajohtajana aloitti Leena-Mari Lähteenmaa. Kesällä kerrottiin, että Fingrid teki CGI Suomelle lähes 42 miljoonan euron arvoisen tilauksen datahub-järjestelmästä. Datahubiin tallennetaan tiedot Suomen 3,5 miljoonasta sähkönkäyttöpaikasta. Helsingin ja Uudenmaan sairaanhoitopiiri (HUS) ja CGI alkoivat kehittää ohjelmistoa, jossa lääkäreiden sanelut puretaan puheentunnistuksen ja oppivan keinoälyn avulla potilaskertomustekstiksi.

Heinäkuussa 2019 Suomen poliisi ja CGI Suomi purkivat asetietojärjestelmän toimitussopimuksen yhteisymmärryksessä. Poliisihallituksen mukaan projekti viivästyi hankkeen mittavuuden vuoksi.

Kesäkuussa 2020 Helsinki ja Espoo ilmoittivat purkavansa CGI Suomen kanssa tehdyn HR- ja palkanlaskentajärjestelmän päivityssopimuksen aikataulujen viivästymisten vuoksi.  Helsinki, Espoo ja Vantaa olivat hankkineet Hijat-järjestelmän vuonna 1984 Pääkaupunkiseudun tietokeskukselta. CGI:lle järjestelmä päätyi Logica-kaupan myötä vuonna 2012. Keskeytetty hanke oli aiheuttanut Helsingin kaupungille merkittävää vahinkoa ja sopimuksen purkuun liittyi CGI Suomeen kohdistuvia vahingonkorvausvaatimuksia. Helsinki ja Espoo pääsivät asiassa sopuun CGI:n kanssa, joka jatkoi järjestelmän ylläpitämistä ja auttoi uuteen järjestelmään siirtymisessä. Vantaa oli tyytyväinen Hijat-järjestelmäänsä ja jatkoi sen käyttöä.

Toukokuussa 2021 CGI solmi lähes 400 miljoonan euron arvoisen puitesopimuksen Hanselin kilpailutuksessa. Vuoteen 2029 ulottuva sopimus konesali- ja kapasiteettipalvelujen hoitamista useille ministeriöille, virastoille, kaupungeille ja muille julkishallinnon toimijoille. Kesäkuussa Fingrid kertoi hankkivansa CGI:ltä noin 6 miljoonan euron arvosta osaamista kehittämäänsä datahubia varten. Kyseessä on tiedonvaihtojärjestelmä, jonka avulla muun muassa taloyhtiöt voivat perustaa yhteisön esimerkiksi aurinkoenergian käyttöä varten. Järjestelmä otetaan käyttöön helmikuussa 2022.

Huhtikuussa 2023 mediassa uutisoitiin laajasti CGI:n potilastietojärjestelmistä aiheutuvan vakavia ongelmia hoitajille ja lääkäreille esimerkiksi Naantalin, Loimaan ja Paraisten kaupunkien terveyskeskuksissa. Ongelmien taustalla on puutteellinen tai epäonnistunut siirto Pegasos-potilastietojärjestelmistä yhdeksi kokonaisuudeksi. Tilanne on johtanut lääkäreiden irtisanoutumiseen ja jonotusaikojen pitenemiseen.

Yrityskulttuuri
Vuonna 2020 CGI alkoi kouluttaa pilviteknologian ammattilaisia Cloudeamus-koulutusohjelmallaan. Ensimmäiset sata Amazon Web Services eli aws-pilviympäristöön perehtynyttä opiskelijaa valmistuivat helmikuussa 2021. Koulutusinvestointi on maksanut CGI:lle useita miljoonia euroja. Vuonna 2021 noin puolet CGI:n uusista työntekijöistä löytyi vanhojen työntekijöiden antamien vinkkien perusteella.

Tunnustuksia
Vuonna 2015 Helsingin kaupungin ja helsinkiläisten yritysten Ilmastokumppanit-verkosto valitsi CGI:n ja Sesonkia Oy:n kehittämän Aromi-järjestelmän viiden parhaan ympäristöteon joukkoon. Suurkeittiöille tarkoitettu järjestelmä auttaa suosimaan kulloisenkin satokauden tuotteita. Järjestelmän avulla on vähennetty merkittävästi esimerkiksi kurkkuja ympärivuotisesti viljelevien tilojen päästöjä.
Vuonna 2017 CGI:n kehittämä kuurojen tulkkaussovellus Chabla voitti Blue Arrow Awards –kilpailussa pääpalkinnon ja lisäksi Asiakaskokemus- ja Yhteiskunnallinen vaikutus –kategoriat.
Vuonna 2018 CGI:n Ruisrockille tuottama "Bringing Emotion Into Customer Insight – Ruisrock Video Analytics" -videoanalytiikkaratkaisu voitti digimedia-alan töille tarkoitetun Grand One-kilpailun Paras datan käyttö -sarjan.

Lähteet

Aiheesta muualla 
 CGI:n suomenkieliset kotisivut

Suomalaiset tietotekniikkayhtiöt
Suomalaiset ohjelmistoyritykset
Seulonnan keskeiset artikkelit
Suomalaiset konsultointiyhtiöt